CELEX: 62019CN0425
Language: mt
Date: 2019-05-29 00:00:00
Title: Kawża C-425/19 P: Appell ippreżentat fid-29 ta’ Mejju 2019 mill-Kummissjoni Ewropea mis-sentenza mogħtija mill-Qorti Ġenerali (It-Tielet Awla Estiża) fid-19 ta’ Marzu 2019 fil-Kawżi magħquda T-98/16, T-196/16 u T-198/16, L-Italja et vs Il-Kummissjoni

15.7.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 238/13
            
         
      Appell ippreżentat fid-29 ta’ Mejju 2019 mill-Kummissjoni Ewropea mis-sentenza mogħtija mill-Qorti Ġenerali (It-Tielet Awla Estiża) fid-19 ta’ Marzu 2019 fil-Kawżi magħquda T-98/16, T-196/16 u T-198/16, L-Italja et vs Il-Kummissjoni
      (Kawża C-425/19 P)
      (2019/C 238/17)
      Lingwa tal-kawża: it-Taljan
      
         Partijiet
      
      
         Appellanti: Il-Kummissjoni Ewropea (rappreżentanti: P. Stancanelli, L. Flynn, A. Bouchagiar, D. Recchia, aġenti)
      
         Partijiet oħra fil-proċedura: Ir-Repubblika Taljana, Banca Popolare di Bari Società Cooperativa per Azioni, Fondo interbancario di tutela dei depositi, Banca d’Italia
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali (It-Tielet Awla) tad-19 ta’ Marzu 2019, kawżi magħquda
                  T-98/16 “Ir-Repubblika Taljana vs Il-Kummissjoni Ewropea”
                  T-196/16 “Banca Popolare di Bari S.C.p.A. vs Il-Kummissjoni Ewropea”
                  T-198/16 “Fondo interbancario di tutela dei depositi vs Il-Kummissjoni Ewropea”;
               
            
                  —
               
               
                  tiċħad ir-rikorsi ppreżentati fl-ewwel istanza sa fejn dawn jikkontestaw iċ-ċirkustanza li d-deċiżjoni kontenzjuża turi li ġew issodisfatti r-rekwiżiti tal-imputabbiltà lill-Istat għall-miżuri ineżami u għall-finanzjament tagħhom b’riżorsi tal-Istat;
               
            
                  —
               
               
                  tibgħat il-kawża lura quddiem il-Qorti Ġenerali għall-finijiet tal-eżami tal-kumplament tal-motivi fl-ewwel istanza u
               
            
                  —
               
               
                  tirriżerva l-ispejjeż tal-proċeduri tal-ewwel istanza u tal-appell.
               
            
         Aggravji u argumenti prinċipali
      
      Permezz tas-sentenza appellata, il-Qorti Ġenerali annullat id-deċiżjoni kontenzjuża peress li “l-Kummissjoni ma pprovatx, b’mod suffiċjenti skont il-liġi, l-involviment tal-awtoritajiet pubbliċi Taljani fl-adozzjoni tal-miżura inkwistjoni u lanqas, konsegwentement, l-imputabbiltà ta’ din il-miżura lill-Istat, fis-sens tal-Artikolu 107(1) TFUE” u “ma stabbilixxietx b’mod suffiċjenti, fid-deċiżjoni kkontestata, li r-riżorsi inkwistjoni kienu kkontrollati mill-awtoritajiet pubbliċi Taljani u li għalhekk dawn kienu għad-dispożizzjoni ta’ dawn tal-aħħar”.
      Il-Kummissjoni ssostni li s-sentenza appellata hija bbażata fuq kunsiderazzjonijiet infondati fid-dritt u fuq żnaturament tal-fatti, li jinvalidaw b’mod irrimedjabbli l-konklużjonijiet tagħha u d-dispożittiv tagħha. Il-Kummissjoni tinvoka żewġ aggravji:
      
                  —
               
               
                  Fl-ewwel lok, il-Kummissjoni ssostni li l-Qorti Ġenerali kisret l-Artikolu 107(1) għal żewġ raġunijiet:
                  
                              —
                           
                           
                              il-Qorti Ġenerali wettqet żball fir-rigward tal-oneru tal-prova li għandu jiġi ssodisfatt mill-Kummissjoni sabiex tiddetermina jekk ġewx osservati r-rekwiżiti ta’ imputabbiltà u ta’ riżorsi tal-Istat, billi imponiet li l-Kummisskjoni għandha turi b’mod pożittiv l-eżistenza ta’ influwenza dominanti, fl-istadji kollha tal-proċess li wasslu għall-adozzjoni tal-miżuri ineżami, min-naħa tal-awtoritajiet pubbliċi fuq l-entità li tagħti l-għanjuna, sempliċiment minħabba l-fatt li din tal-aħħar hija entità privata;
                           
                        
                              —
                           
                           
                              il-Qorti Ġenerali wettqet żball fir-rigward tal-oneru tal-prova li għandu jiġi ssodisfatt mill-Kummissjoni sabiex tiddetermina jekk ġewx osservati r-rekwiżiti ta’ imputabbiltà u ta’ riżorsi tal-Istat, billi wettqet l-eżami u l-evalwazzjoni tal-provi prodotti mill-Kummissjoni fid-deċiżjoni kontenzjuża b’mod ifframmentat, mingħajr ma ħadithom inkunsiderazzjoni flimkien u billi ma ħaditx inkunsiderazzjoni l-kuntest usa’ li minnu dawn jifformaw parti.
                           
                        
            
                  —
               
               
                  Fit-tieni lok, il-konklużjonijiet tal-Qorti Ġenerali huma vvizzjati wkoll minn ineżattezzi materjali serji marbuta mal-fatti u mal-interpretazzjoni tad-dritt Taljan rilevanti, li jirriżultaw b’mod manifest mill-atti tal-kawża.